Komission direktiivi 2001/2/EY, annettu 4 päivänä tammikuuta 2001, kuljetettavista painelaitteista annetun neuvoston direktiivin 1999/36/EY mukauttamisesta tekniikan kehitykseen (ETA:n kannalta merkityksellinen teksti)



Virallinen lehti nro L 005 , 10/01/2001 s. 0004 - 0005



Komission direktiivi 2001/2/EY, annettu 4 päivänä tammikuuta 2001, kuljetettavista painelaitteista annetun neuvoston direktiivin 1999/36/EY mukauttamisesta tekniikan kehitykseen (ETA:n kannalta merkityksellinen teksti) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kuljetettavista painelaitteista 29 päivänä huhtikuuta 1999 annetun neuvoston direktiivin 1999/36/EY(1) ja erityisesti sen 14 artiklan, sekä katsoo seuraavaa: (1) Direktiivin 1999/36/EY 3 artiklan 1 alakohdan mukaan uusien astioiden ja säiliöiden on oltava vaarallisten aineiden tiekuljetuksia koskevan jäsenvaltioiden lainsäädännön lähentämisestä 21 päivänä marraskuuta 1994 annetun neuvoston direktiivin 94/55/EY(2), sellaisena kuin se on viimeksi muutettuna Euroopan parlamentin ja neuvoston direktiivillä 2000/61/EY(3), sekä vaarallisten aineiden rautatiekuljetuksia koskevan jäsenvaltioiden lainsäädännön lähentämisestä 23 päivänä heinäkuuta 1996 annetun neuvoston direktiivin 96/49/EY(4), sellaisena kuin se on viimeksi muutettuna Euroopan parlamentin ja neuvoston direktiivillä 2000/62/EY(5), soveltuvien säännösten mukaisia. (2) Vaarallisten tavaroiden kansainvälisistä tiekuljetuksista tehdyn eurooppalaisen sopimuksen (jäljempänä "ADR-sopimus") määräykset muutoksineen ovat direktiivin 94/55/EY liitteenä ja vaarallisten aineiden rautatiekuljetusta koskevat kansainväliset määräykset (jäljempänä "RID")(6) muutoksineen ovat direktiivin 96/49/EY liitteenä. ADR-sopimuksen ja RID:n uudet versiot tulevat voimaan 1 päivänä heinäkuuta 2001. (3) Direktiivin 1999/36/EY liitteessä V vahvistetaan uusien astioiden ja säiliöiden vaatimustenmukaisuuden arvioinnissa noudatettavat moduulit. Kyseiset säännökset eivät vastaa ADR-sopimuksen ja RID:n uusia versioita. Tämän vuoksi kyseistä liitettä olisi muutettava. (4) Direktiivin 1999/36/EY liitteiden mukauttamiseksi tarvittavat muutokset tehdään mainitun direktiivin 14 artiklan nojalla sen 15 artiklassa säädettyä menettelyä noudattaen. (5) Tässä direktiivissä säädetyt toimenpiteet ovat direktiivin 1999/36/EY 15 artiklassa tarkoitetun komitean lausunnon mukaiset, ON ANTANUT TÄMÄN DIREKTIIVIN: 1 artikla Korvataan direktiivin 1999/36/EY liitteessä V oleva teksti tämän direktiivin liitteessä olevalla tekstillä. 2 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä heinäkuuta 2001. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 3 artikla Tämä direktiivi tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. 4 artikla Tämä direktiivi on osoitettu kaikille jäsenvaltioille. Tehty Brysselissä 4 päivänä tammikuuta 2001. Komission puolesta Loyola De Palacio Varapuheenjohtaja (1) EYVL L 138, 1.6.1999, s. 20. (2) EYVL L 319, 12.12.1994, s. 7. (3) EYVL L 279, 1.11.2000, s. 40. (4) EYVL L 235, 17.9.1996, s. 25. (5) EYVL L 279, 1.11.2000, s. 44. (6) Kansainvälisiä rautatiekuljetuksia koskevan yleissopimuksen (COTIF) lisäyksen B liitteessä I olevat määräykset. LIITE "LIITE V VAATIMUSTENMUKAISUUDEN ARVIOINNISSA NOUDATETTAVAT MODUULIT Seuraavassa taulukossa esitetään, mitä liitteessä IV olevan I osan vaatimustenmukaisuuden arvioinnin moduuleja on noudatettava 2 artiklan 1 kohdassa tarkoitettujen kuljetettavien painelaitteiden osalta. >TAULUKON PAIKKA> Huom. 1. Valmistajan on sovellettava valintansa mukaan kuljetettaviin painelaitteisiin yhtä niistä vaatimustenmukaisuuden arviointimenettelyistä, jotka on tarkoitettu sovellettaviksi kyseisten painelaitteiden luokkaan. Astioiden tai kuljetuksessa käytettävien niihin liittyvien venttiilien ja muiden lisälaitteiden osalta valmistaja voi myös halutessaan soveltaa jotakin korkeampia luokkia varten tarkoitettua menettelyä. Huom. 2. Laadunvarmistusmenettelyjen yhteydessä ilmoitetun laitoksen on ennalta ilmoittamatta tarkastuskäyntiä tehdessään otettava laitteesta näytekappale valmistus- tai varastotiloista tehdäkseen tai teettääkseen tämän direktiivin vaatimusten noudattamista koskevan tarkastuksen. Tätä tarkoitusta varten valmistajan on ilmoitettava suunniteltu tuotantoaikataulu ilmoitetulle laitokselle. Ilmoitetun laitoksen on tehtävä vähintään kaksi käyntiä ensimmäisen valmistusvuoden aikana. Ilmoitettu laitos määrittää seuraavien käyntien väliajat liitteessä IV olevan I osan asiaa koskevien moduulien 4.4 kohdassa asetettujen vaatimusten perusteella."